5 Ntlha ya Jesu e be e le efe ka seswantšho se? O ile a phetha seswantšho seo ka gore: “Tate wa legodimong le yena o tla le swara bjalo, ge e ba yo mongwe le yo mongwe wa lena a sa lebalele ngwanabo go tšwa pelong.” (Mat. 18:35) Ntlha ya Jesu e kwagala gabotse. Dibe tšeo re di dirago ge re sa dutše re phela re le batho ba sa phethagalago di hlatsela gore re ka se tsoge re fihleletše ditekanyetšo tša Jehofa ka botlalo. Lega go le bjalo, yena o ikemišeditše go re lebalela ka mo go feletšego, go be bjalo ka ge eka ga se ra ka ra dira dibe tšeo. Ka baka leo, mang le mang yo a nyakago go ba le tswalano le Jehofa o tlamegile go lebalela batho ba bangwe mafokodi a bona. Goba o swanetše go dira seo Jesu a se boletšego Thutong ya Thabeng ge a re: “Ge e ba le lebalela batho dikarogo tša bona, Tatago lena wa legodimong le yena o tla le lebalela; anthe ge e ba le sa lebalele batho dikarogo tša bona, Tatago lena le yena a ka se le lebalele dikarogo tša lena.”—Mat. 6:14, 15.